《梅梢月 歌女》
元代·杨弘道

春到人间，嫩黄染长条，暖烟晴昼。未按舞腰，学画妆眉，二八女儿纤瘦。

绛桃秾李携佳伴，陈步障、青红如绣。过微雨，年年好在，禁烟时候。

娇困如酣卯酒。应恼杀、翩翻燕朋莺友。绿水灞桥，斜日章台，雪絮乱飘襟袖。

劝伊休管别离事，但赢取、青青依旧。再相见，清阴渐成数亩。

作者简介：淄川人，字叔能，号素庵。气高古，不事举业，磊落有大志。文章极自得之趣。有《小亨集》。